Mis puudutab küsimust, kas selline piirang on põhjendatud, siis eesmärk hüvitada teedetaristu, liikluskontrolli, hädaabiteenuste ja registreerimisteenustega seotud kulud, mille toob kaasa sõidukite kasutamine, ei saa siiski õigustada kohustust tasuda registreerimismaks täies ulatuses ette, sõltumata sõiduki kasutuse kestusest asjaomases liikmesriigis.

Kohustus tasuda registreerimismaks täies ulatuses ette võib seega pärssida nii residentide tahet kasutada teistes liikmesriikides asuvate teenusepakkujate osutatavaid sõidukite rentimise või liisimise teenuseid kui ka nende teenusepakkujate tahet osutada sõidukite rentimise või liisimise teenuseid residentidele. Niisugune kohustus kujutab endast seega teenuste osutamise vabaduse piirangut, mis on ELTL artikli 56 kohaselt üldjuhul keelatud.

Niisugune kohustus võib nimelt muuta teises liikmesriigis asuvalt äriühingult sõidukite rentimise või liisimise kulukamaks võrreldes rendi- või liisingulepingu sõlmimisega asjaomases liikmesriigis asuva äriühinguga, arvestades eelkõige seda, et seoses maksu amortiseerumisega diskrimineerib kõnealune kohustus teises liikmesriigis asuvaid rendi- või liisinguettevõtjaid.

Liikmesriik rikub ELTL artiklist 56 tulenevaid kohustusi, kui ta kehtestab kohustuse tasuda lõpliku registreerimise korral kohaldatav registreerimismaks täies ulatuses ette, olenemata sellest, kui pikk on kavandatav sellesse liikmesriiki imporditud sõiduki seal kasutamise tegelik kestus, samas kui liisingu või rendi kestus on täpselt kindlaks määratud ja ette teada.

Liikmesriik rikub ELTL artiklist 56 tulenevaid kohustusi, kui ta kehtestab kohustuse tasuda lõpliku registreerimise korral kohaldatav registreerimismaks täies ulatuses ette, olenemata sellest, kui pikk on kavandatav sellesse liikmesriiki imporditud sõiduki seal kasutamise tegelik kestus, samas kui liisingu või rendi kestus on täpselt kindlaks määratud ja ette teada, ning ei näe sõidukite registreerimise maksu tagastamisel ette intressi maksmist ja peab tagastatava registreerimismaksu summast kinni 500 euro suuruse halduskulu.

Kui on ette nähtud sellise maksu tagastamise menetlus, võib asjaolu, et selle menetluse suhtes kehtivad ebaproportsionaalsed tingimused, nimelt iseenesest tuua kaasa pärssiva toime, sõltumata sellest, kas liisingu või rendi ajutist kestust saab täpselt kindlaks teha ja ette teada või mitte.

Süsteem, mis põhineb eeldusel, et osa algselt tasutud registreerimismaksust kujutab endast enammakstud maksu ja tuleb seega tagastada, ilma et oleks ette nähtud sellelt summalt intressi maksmine, ei võimalda nimelt leevendada likviidsusega seotud ebamugavust, mille tekitab maksu täies ulatuses ette tasumine. Intressi maksmise puudumine ei vasta seega proportsionaalsuse põhimõttele.

Lisaks võib kohustus tasuda 500 eurot halduskulu katteks pärssida maksumaksja soovi algatada tagastamismenetlus ja on seega kõnealuse menetluse eesmärgiga vastuolus. Sellega seoses tuleb märkida, et kui liikmesriik korraldab registreerimismaksu kogumise viisil, mis teatud juhtudel muudab maksu osalise tagastamise vältimatuks, ei või selle süsteemi korraldamisega seotud kulusid rahastada nii, et tagastuse saamiseks õigustatud isikutele tagastamisele kuuluvatest summadest tehakse mahaarvamisi. 500 euro suuruse halduskulu kinnipidamine tagastatava registreerimismaksu summast ei vasta seega samuti proportsionaalsuse põhimõttele.

(vt punktid 108, 112, 117, 120 ja 122–124 ning resolutsiooni punktid 1 ja 2)